## Rješenje kojim se društvu Croatia leasing d.o.o., Zagreb, oduzima odobrenje za obavljanje poslova financijskog leasinga i poslova operativnog leasinga izdano Rješenjem Hrvatske agencije za nadzor financijskih usluga, klasa: UP/I-451-01/07-02/73, urbroj: 326-114-09-15 od 9. srpnja 2009. godine

### NN 36/2013 (27.3.2013.), Rješenje kojim se društvu Croatia leasing d.o.o., Zagreb, oduzima odobrenje za obavljanje poslova financijskog leasinga i poslova operativnog leasinga izdano Rješenjem Hrvatske agencije za nadzor financijskih usluga, klasa: UP/I-451-01/07-02/73, urbroj: 326-114-09-15 od 9. srpnja 2009. godine

36 27.03.2013 Rješenje kojim se društvu Croatia leasing d.o.o., Zagreb, oduzima odobrenje za obavljanje poslova financijskog leasinga i poslova operativnog leasinga izdano Rješenjem Hrvatske agencije za nadzor financijskih usluga, klasa: UP/I-451-01/07-02/73, urbroj: 326-114-09-15 od 9. srpnja 2009. godine

HRVATSKA AGENCIJA ZA NADZOR FINANCIJSKIH USLUGA

666

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine«, br. 140/05, 12/12), u svezi s odredbom članka 18. stavka 1. točke 3. Zakona o leasingu (»Narodne novine«, br. 135/06), Hrvatska agencija za nadzor financijskih usluga, po službenoj dužnosti u predmetu oduzimanja odobrenja za obavljanje poslova leasinga društvu CROATIA LEASING d.o.o., Zagreb, Savska cesta 41/XXII, Zagreb, na sjednici Upravnog vijeća održanoj 22. ožujka 2013., donijela je

RJEŠENJE

1. Društvu CROATIA LEASING d.o.o., Zagreb, Savska cesta 41/XXII, Zagreb, MBS: 080508731, OIB: 02416091389, oduzima se odobrenje za obavljanje poslova financijskog leasinga i poslova operativnog leasinga izdano Rješenjem Hrvatske agencije za nadzor financijskih usluga, klasa: UP/I-451-01/07-02/73, urbroj: 326-114-09-15, dana 9. srpnja 2009. godine.

2. Društvo CROATIA LEASING d.o.o., Zagreb, Savska cesta 41/XXII, ne smije sklapati nove poslove u vezi s obavljanjem poslova leasinga od dana dostave ovog rješenja.

3. Ovo Rješenje objavit će se u »Narodnim novinama« i na internetskoj stranici Hrvatske agencije za nadzor financijskih usluga.

Obrazloženje

1) Hrvatska agencija za nadzor financijskih usluga (dalje: Agencija) je 9. srpnja 2009. donijela Rješenje, klasa: UP/I-451-01/07-02/73, urbroj: 326-114-09-15, kojim je društvu CROATIA LEASING d.o.o., Zagreb, Savska cesta 41/XXI (dalje: Društvo), izdala odobrenje za obavljanje poslova financijskog leasinga i poslova operativnog leasinga, a Miroslavu Marketiću i Zoranu Šangutu odobrenja za obavljanje funkcije člana Uprave.

Na temelju odredbi članka 65. stavka 1. Zakona o leasingu (»Narodne novine«, br. 135/06; dalje: Zakon) i članka 3. Pravilnika o sadržaju izvješća o statusnim promjenama, promjenama u temeljnom kapitalu i ulaganjima leasing društva, te načinu i rokovima izvješćivanja Hrvatske agencije za nadzor financijskih usluga (»Narodne novine«, br. 71/08, 133/10), Društvo je podneskom od 12. ožujka 2013. obavijestilo Agenciju da je održana Glavna skupština Društva na kojoj je jedini osnivač i član društva CROATIA osiguranje d.d., Zagreb, Miramarska 22, donio odluke o promjeni predmeta poslovanja i tvrtke Društva, tj. o prestanku obavljanja poslova leasinga. Društvo je u privitku dostavilo i preslik Zapisnika s Redovne glavne skupštine Društva, sastavljen u formi javnobilježničkog zapisnika, na kojoj su, među ostalim, donesene sljedeće odluke:

– »Odluka o promjeni predmeta poslovanja društva s ograničenom odgovornošću CROATIA LEASING d.o.o.«;

– »Odluka o promjeni tvrtke društva s ograničenom odgovornošću CROATIA LEASING d.o.o.«;

– »Odluka o izmjeni Izjave društva s ograničenom odgovornošću CROATIA LEASING d.o.o. od 26. 4 2012. (dvadeset šestog travnja dvije tisuće dvanaeste godine)«.

Podnesak Društva dostavljen Agenciji 12. ožujka 2013. sadrži i izjavu ovlaštenih osoba Društva kako od 12. ožujka 2013., Društvo u svom portfelju nema aktivnih ugovora o leasingu i nema namjeru daljnjeg sklapanja novih ugovora o leasingu.

Pregledom cjelokupne dokumentacije koju je Društvo po zakonskoj obvezi dostavilo Agenciji, Agencija je utvrdila kako je donošenjem navedenih odluka izmijenjen osnivački akt Društva na način da je ono prestalo biti organizirano u skladu s odredbama Zakona, odnosno prestalo je ispunjavati uvjete na temelju kojih je dobilo odobrenje za obavljanje poslova leasinga.

Na temelju odredbe članka 18. stavka 1. točke 3. Zakona, Agencija će rješenjem oduzeti odobrenje za obavljanje poslova leasinga ako leasing društvo prestane ispunjavati uvjete na temelju kojih je dobilo odobrenje za obavljanje poslova leasinga, a člankom 49. točkom 1. Zakona o općem upravnom postupku (»Narodne novine«, br. 47/09) propisano je da će službena osoba neposredno riješiti stvar u postupku pokrenutom po službenoj dužnosti ako se pravo stanje stvari može utvrditi na temelju službenih podataka kojima raspolažu javnopravna tijela, te je, u skladu s tim, odlučeno kao u točki 1. izreke ovog Rješenja.

2) Odredbom članka 18. stavka 4. Zakona propisana je zabrana sklapanja novih poslova u svezi s obavljanjem poslova leasinga kao pravna posljedica oduzimanja odobrenja za obavljanje poslova leasinga te je, u skladu s tim, odlučeno kao u točki 2. izreke ovog Rješenja.

3) Odredbom članka 18. stavak 3. Zakona propisana je dužnost Agencije objaviti rješenje o oduzimanju odobrenja za obavljanje poslova leasinga u »Narodnim novinama«, a na temelju odredbe članka 8. stavak 3. Zakona o Hrvatskoj agenciji za nadzor financijskih usluga (»Narodne novine«, br. 140/05, 12/12) kao pojedinačni akt kojim se odlučuje o pravima ili obvezama objavljuje se na internetskoj stranici Agencije, pa je odlučeno kao u točki 3. izreke ovog Rješenja.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu u roku od 30 dana od dana primitka ovog Rješenja.

Klasa: UP/I-451-01/13-02/5

Urbroj: 326-552-13-1

Zagreb, 22. ožujka 2013.

Predsjednik
Upravnog vijeća
Petar-Pierre Matek, v. r.

Ostalo, NN 36/2013-666